b'\n_START_ARTICLE_\nSalvador Chuli\xc3\xa0 Hern\xc3\xa0ndez\n_START_SECTION_\nBiografia\n_START_PARAGRAPH_\nInici\xc3\xa0 la seva formaci\xc3\xb3 musical amb el seu oncle, i a la Societat Musical "L\'Artesana" de Catarroja. Posteriorment va estudiar solfeig, sax\xc3\xb2fon, piano, harmonia, contrapunt i fuga, composici\xc3\xb3 i direcci\xc3\xb3 orquestral  als conservatoris de Val\xc3\xa8ncia i M\xc3\xbarcia, i obtingu\xc3\xa9 la titulaci\xc3\xb3 superior en sax\xc3\xb2fon, harmonia, composici\xc3\xb3 i direcci\xc3\xb3 d\'orquestra._NEWLINE_Ha estat director  de les bandes de m\xc3\xbasica de la Societat Musical de Benifai\xc3\xb3, de la Uni\xc3\xb3n Art\xc3\xadstica Musical de Navajas, de "L\'Artesana" de Catarroja i de l\'Acad\xc3\xa8mia General de l\'Aire, a San Javier (M\xc3\xbarcia). Tamb\xc3\xa9 fund\xc3\xa0 i dirig\xc3\xad el Grup de Metalls Catedralicis de Val\xc3\xa8ncia._NEWLINE_En el camp de la composici\xc3\xb3, ha estat autor de m\xc3\xa9s de quatre-centes obres entre les quals n\'hi ha per a orquestra, banda, formacions de cambra i vocals. Composicions seves han estat premiades en concursos ("Ciudad de Torrevieja" 1983, "Onda" 1981, "Joan Senent Iba\xc3\xb1es" 1977, "Vila d\'Almussafes"  i Jocs Florals de Paterna 1974) i seleccionades com a obres de competici\xc3\xb3  als concursos de bandes de Cullera, Provincial i Internacional de Val\xc3\xa8ncia, aix\xc3\xad com al "Concours International de trompette" de Par\xc3\xads i al d\'Havaneres i Can\xc3\xa7\xc3\xb3 Polif\xc3\xb2nica de Torrevella._NEWLINE_La seva dedicaci\xc3\xb3 a la pedagogia de la m\xc3\xbasica s\'ha manifestat en dues vessants: en el Conservatori Municipal de M\xc3\xbasica Jos\xc3\xa9 Iturbi de Val\xc3\xa8ncia, del qual \xc3\xa9s professor i, des del 1993, director, i com a autor de diversos textos per a ensenyament musical._NEWLINE_\xc3\x89s membre de n\xc3\xbamero des de la seva fundaci\xc3\xb3 de l\'Acad\xc3\xa8mia de les Arts i les Ci\xc3\xa8ncies de la M\xc3\xbasica. Tamb\xc3\xa9 va presidir durant deu anys ( 1995-2005) l\'Associaci\xc3\xb3 de Compositors Simf\xc3\xb2nics Valencians (COSICOVA) i el 2011 va ser novament elegit per un mandat de quatre anys. En l\'actualitat (2007), \xc3\xa9s professor de composici\xc3\xb3 i director del Conservatori Professional de M\xc3\xbasica "Jos\xc3\xa9 Iturbi" de Val\xc3\xa8ncia, i va ser elegit acad\xc3\xa8mic de n\xc3\xbamero de la Reial Acad\xc3\xa8mia de Cultura Valenciana, amb la medalla 24, el 25 d\'octubre del 2012, que uns anys abans  ja l\'havia distingit amb el premi Vinatea a la seua labor pedag\xc3\xb2gica, de composici\xc3\xb3 i de direcci\xc3\xb3._NEWLINE_El 2009 va ser homenatjat per l\'ajuntament de Ll\xc3\xadria, en el marc del Festival de Bandes. El 2010 reb\xc3\xa9 el premi "Lira de Oro" de la "Societat Musical Poblados Mar\xc3\xadtimos", de Val\xc3\xa8ncia._NEWLINE_El 2010 i 2011 hi hagu\xc3\xa9 acusacions p\xc3\xbabliques de favoritisme de Salvador Chuli\xc3\xa0, pare i director del conservatori, envers el seu fill Vicente Francisco en tant que professor i director de la banda del conservatori, aix\xc3\xad com per l\'\xc3\xbas de les instal\xc2\xb7lacions del centre per a activitats musicals privades de forma al\xc2\xb7legadament irregular.'